אלון (יישוב)

אלון היא התנחלות ויישוב קהילתי מעורב דתי-חילוני, מיישובי המועצה אזורית מטה בנימין. היישוב נמצא באזור מדבר יהודה, על הגדה הדרומית של נחל פרת (ואדי קלט), בגובה של 250 מטרים מעל פני הים. ביישוב מתגוררות, נכון ל-2025, כ-280 משפחות. מרבית התושבים עובדים בירושלים ובמעלה אדומים, באזור תעשייה מקומי ובו מספר מפעלי תעשייה קלה, בבתי הספר ובמסגרות החינוך בסביבה וכן ביוזמות תיירותיות מגוונות. ממערב ליישוב הוכשר "מצפה אורית", המשקיף על מתלול נחל פרת ויישובי האזור. מצפה דניאל בן הרוש שהוקם ביישוב לזכרו של דניאל בן הרוש, תושב המקום שנפל ברצועת עזה משקיף על מדבר יהודה ונחל פרת, לצד אתרים גאוגרפיים והיסטוריים רחבים: השומרוני הטוב, הר נבו, גיא הצבועים, מרפסת ים המלח, מצפה יריחו, פסגות חגי, בקעת יריחו, מבצר קיפרוס, ארמונות החשמונאים, רבת עמון, מוצב דיה, ונחל פרת. חינוך ביישוב מתקיימים חוגים ופעילויות שונות למבוגרים לילדים ולנוער. ביישוב פועלים מספר מוסדות קהילתיים בין היתר פועלת ספרייה, המשמשת גם מרכז קהילתי תרבותי בו מתקיימות פעילויות מגוונות, וכן בית כנסת, המהווה מלבד מקום תפילה מקום כינוס ומפגש, בו מועברים בין השאר שיעורים והרצאות. ביישוב פועלת המדרשה "בית פרת - מדרשה ישראלית". ביישוב פועלות מסגרות חינוך לגיל הרך, בהן מטופלים ומתחנכים ילדי היישוב מגיל 3 חודשים ועד לסיום גן חובה. בית הספר הממ"ד הניסויי בכפר אדומים לכיתות א'–ח' ממוקם ביישוב כפר אדומים הסמוך ומתאפיין בגישה ייחודית שמותאמת לרוח השילוב והשותפות בין דתיים וחילונים, ומשמש את יישובי האזור. תנועת הנוער של הצופים מקיימת פעילות ענפה, פועלת אף היא ברוח יישובי גוש אדומים ופונה לילדים מכיתה ד' ומעלה. שבט יהודה הממוקם בכפר אדומים ומשויך רשמית לעדת הצופים הוא הראשון הפונה לקהל מעורב של חילונים ודתיים והוא מהשבטים המובילים בהנהגת יהודה. היסטוריה היישוב, שהוקם באפריל 1990 באישור מועצת התכנון העליונה, נקרא על שם יגאל אלון וממוקם בתחילת "כביש אלון", בקרבת הדרך מירושלים לים המלח. בראשיתו נחשב היישוב לשכונת הרחבה של כפר אדומים ונקרא "כפר אדומים ב". כך נעקף הצורך באישור של ועדת השרים להתיישבות. לאחר זמן קצר נותקה השכונה מכפר אדומים ומאז היא מנוהלת על ידי אגודה שיתופית קהילתית, עם מזכירות עצמאית. במרץ 2019, אישרה מועצת התכנון העליונה במנהל האזרחי תוכנית להכפלת גודל היישוב, והקמת 325 יחידות דיור חדשות. במרץ 2025 הקבינט המדיני ביטחוני החליט להעניק ליישוב מעמד עצמאי מכפר אדומים. בתחילת מרץ 2026, חתם אלוף פיקוד מרכז אבי בלוט על תחום השיפוט של היישוב אלון. גלריית תמונות קישורים חיצוניים אלון, באתר המועצה אזורית מטה בנימין הערות שוליים